
Baktérium-gomba kölcsönhatás metabolomikai hátterének vizsgálata

Kulcsszavak: Aspergillus flavus;Pseudomonas paracarnis;konfontáció; HPLC-ESI-HRMS
A gombák és baktériumok közötti kölcsönhatásokra számtalan példát találunk a természetben, melyek mikrobiális ökológiai jelenségek mozgatórugói és többek között hozzájárulnak a magasabb rendű növények és állatok egészséges fejlődéséhez is. Az interakciók során változó információtartalmú, kémiai alapú kommunikációs folyamat alakul ki, mely metabolomikai eszközökkel vizsgálható.
Célunk a mezőgazdaságban jelentős károkat okozó Aspergillus flavus fajba tartozó törzs és egy, korábbi kísérleteink szerint vele szemben antagonista hatást mutató Pseudomonas paracarnis izolátum között létrejövő kölcsönhatás metabolomikai hátterének feltárása volt HPLC-ESI-HRMS módszerrel. Vizsgáltuk a konfrontációs kísérlet metabolit összetételét, a két mikroorganizmus metabolit mintázatát külön-külön, a partner sejtmentes felülúszójában, valamint a partner elölt micélium/sejt maradékainak jelenlétében. A metabolomikai vizsgálatok igazolták a vizsgált törzsek közötti antagonista kölcsönhatást, mivel a baktériumra jellemző metabolitok jelentős részét, és csak néhány gombára jellemző metabolitot tudtunk kimutatni a konfrontációs kísérletben. Detektáltunk és részben azonosítottunk nyolc, kizárólag a konfrontációban megjelenő metabolitot, melyek feltételezésünk szerint gomba eredetűek. A partner sejtmentes felülúszójában és az elölt micéliumok/sejtek jelenlétében történő tenyésztések során is új, a többi kísérleti elrendezésben nem detektált metabolit jelenlétét mutattuk ki.
Eredményeink szerint a vizsgált mikroorganizmusok érzékelték és megváltozott metabolit termeléssel reagáltak az interakciós partner jelenlére. Az újonnan megjelenő, illetve koncentráció változást szenvedő metabolitok azonosítása hozzájárulhat a támadási/védekezési mechanizmusok megértéséhez.



